PREDKLADACIA SPRÁVA

Návrh zákona o zriadení Špeciálneho súdu a o zmene a doplnení niektorých zákonov bol vypracovaný na základe Plánu legislatívnych úloh vlády Slovenskej republiky na rok 2003. Pritom návrh zákona je súčasťou Prioritných úloh vlády SR vyplývajúcich z Pravidelnej správy Európskej komisie a pripravenosti SR na členstvo v EÚ z 9.10.2002. Návrh zákona bol predložený do medzirezortného pripomienkového konania po prerokovaní na medzirezortnej súčinnostnej porade dňa 21.2.2003 za účasti podpredsedu vlády a ministra spravodlivosti, ministra vnútra a generálneho prokurátora. 
Účelom navrhovanej právnej úpravy je vytvoriť špecializované orgány na odhaľovanie, vyšetrovanie a trestné stíhanie korupcie a organizovaného zločinu –vytvára sa Úrad špeciálneho prokurátora ako osobitná súčasť Generálnej prokuratúry SR a špecializované útvary Policajného zboru. S uvedeným súvisí zároveň aj vytvorenie Špeciálneho súdu, ktorý bude uskutočňovať v týchto veciach súdne konanie.
Navrhovaná právna úprava teda obsahuje
     a) ustanovenia o zriadení Špeciálneho súdu, vymedzení jeho pôsobnosti a organizácie, konanie pred ním, postavenie sudcov Špeciálneho súdu a ich práva a povinnosti,
     b) ustanovenia o zriadení Úradu špeciálnej prokuratúry, vymedzení právomoci úradu, jeho pôsobnosť, prostriedky a formy plnenia úloh, 
    c) ustanovenia o zriaďovaní osobitných útvarov Policajného zboru s pôsobnosťou pre celé územie Slovenskej republiky na odhaľovanie a vyšetrovanie trestných činov vo veciach, ktoré patria do právomoci Špeciálneho súdu.
Predkladaný návrh zákona zakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie tak, ako je to uvedené v Doložke finančných, ekonomických, enviromentálnych vplyvov a vplyvov na zamestnanosť. Zvýšenie nárokov z rozpočtov vyšších územných celkov a obcí nezakladá. Ministerstvo financií SR nesúhlasí s účinnosťou zákona od 1.10.2003, keďže v štátnom rozpočte nie sú podľa jeho stanoviska zabezpečené všetky požadované zvýšené nároky na štátny rozpočet. O tejto otázke bude musieť rozhodnúť vláda SR.
Návrh zákona nie je potrebné prerokovať v Rade hospodárskej a sociálnej dohody Slovenskej republiky podľa zákona o tripartite (RHSD si ho ani nevyžiadala na svoje rokovanie).
	Návrh zákona bol zaslaný na pripomienkové konanie všetkým subjektom, ktorým je podľa Legislatívnych pravidiel vlády SR predkladateľ povinný zaslať návrh zákona na zaujatie stanoviska, ako aj niektorým ďalším inštitúciám. Zásadné pripomienky k návrhu zákona uplatnili GP SR, MV SR, MPSVR SR, NBÚ a ÚNMS SR. S výnimkou GP SR boli všetky rozpory odstránené rokovaním v rozporovom konaní. 
	Rozpor s MPSVR SR	 bol odstránený až rokovaním podpredsedu vlády a ministra spravodlivosti so štátnym tajomníkom M. Beblavým – predmetom rozporu bol navrhovaný osobitný príplatok pre štátnych zamestnancov pôsobiacich na Špeciálnom súde na Úrade špeciálnej prokuratúry. Pritom bolo dohodnuté, že osobitný príplatok pre týchto štátnych zamestnancov bude z návrhu zákona vypustený, avšak do uznesenia vlády sa uloží úloha pre predsedu Úradu pre štátnu službu, ktorej obsahom je doplnenie nariadenia vlády SR č. 110/2002 Z.z. tak, aby činnosti vykonávané štátnymi zamestnancami na Špeciálnom súde a Úrade špeciálnej prokuratúry boli zaradené do najvyšších platových tried, a to z dôvodu náročnosti vykonávaných prác a vysokého rizika, ktorému budú pri vykonávaní úloh čeliť aj tieto osoby.
Rozpory, ktoré neboli odstránené s GP SR ani osobným rokovaním podpredsedu vlády a ministra spravodlivosti a generálneho prokurátora sa predkladajú v alternatívach. V týchto prípadoch je vždy prvá alternatíva návrh MS SR, druhá alternatíva návrh GP SR. Výnimkou je otázka ustanovovania do funkcie osoby, ktorá bude na čele Úradu špeciálnej prokuratúry, kde sú upravené 4 alternatívy, pričom prvé 3 sú návrh MS SR, posledná návrh GP SR. Alternatívy sú upravené pri týchto ustanoveniach:
-	čl. IX, bod 4 (názov Úradu),
-	čl. IX, bod 11, § 55d ods. 1 (označenie osoby, ktorá bude na čele Úradu),
-	čl. IX, bod 11, § 55d ods. 2 (ukladanie pokynov špeciálnemu prokurátorovi),
-	čl. X bod 1 -  jeho doplnenie do návrhu zákona je závislé od prijatia alternatívy v čl. IX, bod 11, § 55 ods. 1, t.j. od označenia osoby, ktorá bude na čele Úradu,
-	čl. X, bod 4, § 24a ods. 1 (spôsob ustanovenia do funkcie osoby, ktorá bude na čele Úradu),
-	čl. X, bod 4, § 24d ods. 4 (odvolanie z funkcie osoby, ktorá je na čele Úradu – prijatie tejto alternatívy je závislé od prijatia alternatívy v čl. X, bod 4, § 24a ods. 1, t.j. od spôsobu ustanovenia do funkcie osoby, ktorá bude na čele Úradu).

Návrh zákona sa teda predkladá  na rokovanie vlády SR s rozporom.

Návrh zákona bol predmetom rokovania Legislatívnej rady vlády SR dňa 20.5.2003, pričom jej pripomienky boli do návrhu zákona zapracované, vrátane koncepčnej pripomienky, na základe ktorej boli ustanovenia obsiahnuté v čl. I ohľadom úpravy Úradu špeciálnej prokuratúry zapracované do zmeny zákona č. 153/2001 Z.z. (čl. IX návrhu) a v čl. I návrhu zostalo len ustanovenie o zriadení Špeciálneho súdu, a to vzhľadom na ustanovenie § 7 ods. 1 zákona NR SR č. 328/1996 Z.z..